Ελί Μοδιάνο

Ο Ελί Μοδιάνο  (ισπανοεβραϊκά: Eli Modiano, Θεσσαλονίκη, 1881 - 1968) ήταν εβραίος αρχιτέκτονας, γόνος της γνωστής και πλούσιας οικογένειας Μοδιάνο, μια από τις πιο δυνατές οικογένειες της εβραϊκής σεφαραδιτικής κοινότητας της Θεσσαλονίκης. Ο Ελί Μοδιάνο σπούδασε στην École Centrale des Arts et Manufactures στο Παρίσι  και αφού γύρισε στη Θεσσαλονίκη, υπήρξε ένας από τους πιο σημαντικούς αρχιτέκτονες που άφησαν το στίγμα τους στην πόλη αφού ανέλαβε τον σχεδιασμό σημαντικών κτηρίων της πόλης, όπως το Τελωνείο, το Λαογραφικό και Εθνολογικό Μουσείο Μακεδονίας – Θράκης και η Αγορά Μοδιάνο.

Έργα του 
 Οικία Γιακό Μοδιάνο ή «Έπαυλη Μοδιάνο» ή «Παλαιό Κυβερνείο» (Λαογραφικό και Εθνολογικό Μουσείο Μακεδονίας – Θράκης), Έτος κατασκευής 1906, Βασ. Όλγας 68 & Φιλίππου Νίκογλου 4, Θεσσαλονίκη

Η «Έπαυλη Μοδιάνο», οφείλει το όνομα της στον αρχικό ιδιοκτήτη της Ισραηλίτη τραπεζίτη Γιακό Μοδιάνο, πατέρα επίσης του αρχιτέκτονα της έπαυλης, Ελί Μοδιάνο. Το κτήριο το 1916 γίνεται έδρα της τριανδρίας Βενιζέλου-Δαγκλή-Κουντουριώτη. Επίσης, λέγεται «Παλαιό Κυβερνείο», από τη χρήση της ως επίσημη κατοικία του Διοικητή Βορείου Ελλάδος κατά τον Μεσοπόλεμο. Το κτήριο από το 1970 στεγάζει το Λαογραφικό και Εθνολογικό Μουσείο Μακεδονίας.
 “Παλιό Τελωνείο Θεσσαλονίκης”, Έτος κατασκευής 1912, Αρχιτέκτων: Ελί Μοδιάνο με σχέδια Alexandre Vallaury, Λιμάνι, Θεσσαλονίκη.

 Στοά Μοδιάνο (Αγορά Μοδιάνο), Έτος κατασκευής 1922-1925, Βασ. Ηρακλείου 31, Θεσσαλονίκη.
Η αγορά κτίστηκε μετά την πυρκαγιά του 1917 στη θέση που βρισκόταν η Συναγωγή Talmud Torah. Λέγεται ότι στα εγκαίνια της που έγιναν στις 23 Μαρτίου του 1925, είχε γίνει μια μεγάλη γιορτή όπου οι μουσικές έπαιζαν ως αργά τη νύχτα, ενώ για τους πλούσιους υπήρχε άφθονη σαμπάνια και χαβιάρι, σε αντίθεση με τους φτωχούς που τους πρόσφεραν μόνο ψωμί και τυρί.
 Κτίριο Ιονικής και Λαϊκής τράπεζας, Έτος κατασκευής 1924, Δραγούμη και Αγ. Μηνά, Θεσσαλονίκη
 Ξενοδοχείο "Λουξεμβούργο", Έτος κατασκευής 1924, Κομνηνών 6 & Καλαποθάκη, Θεσσαλονίκη
 Κτήριο Συγγρού & Πτολεμαίων, Έτος κατασκευής 1924, Συγγρού 23 & Πτολεμαίων 35, Θεσσαλονίκη 
Το κτήριο με στοιχεία εκλεκτικισμού, χαρακτηρίζεται από την παρουσία έρκερ στην απότμηση της γωνίας, που προεξέχει στους δύο τελευταίους ορόφους και στηρίζεται σε διακοσμητικά φουρούσια.
 Μέγαρο Άτλας, Έτος κατασκευής 1925, Βασ. Ηρακλείου και Ελ. Βενιζέλου, Θεσσαλονίκη
 Κτήριο Ιωσήφ Νεχαμά (Προηγήθηκε προμελέτη του αρχιτέκτονα Μαξιμιλιανού Ρούμπενς στα τέλη του 1924), Έτος κατασκευής 1925, Ερμού 6, Φραγκομαχαλάς, Θεσσαλονίκη
 Κτήριο Βασ. Ηρακλείου και Κατούνη, Έτος κατασκευής 1925, Βασ. Ηρακλείου 8 και Κατούνη 30, Άνω Λαδάδικα, Θεσσαλονίκη
 Στοά Σαούλ, Έτος κατασκευής 1929, Οδός Βασ. Ηρακλείου & Ελ. Βενιζέλου, Θεσσαλονίκη.

Η στοά Σαούλ, πιθανά σε σχέδια του Βιταλιάνο Ποζέλι, ολοκληρώνεται το 1881, μετά από έμπνευση του Σαούλ Μοδιάνο, να δημιουργήσει στο κέντρο της Θεσσαλονίκης ένα σύγχρονο εμπορικό κέντρο. Η στοά καταστρέφεται από την πυρκαγιά του 1917 και σώζεται μόνο η πρόσοψη επί της Βασ. Ηρακλείου, ενώ το υπόλοιπο κτίριο ανακατασκευάζεται. Έτσι η στοά αποκτά νέα κτίρια και η τελευταία της προσθήκη γίνεται το 1929, όταν χτίζεται το κτίριο που “βλέπει” στην σημερινή οδό Βενιζέλου σε σχέδια του αρχιτέκτονα Ελί Μοδιάνο.

 Μανδαλίδειον Μέγαρον, Έτος Κατασκευής 1931, Λεωφ. Νίκης, Θεσσαλονίκη.
Ιταλική σχολή “Alessandro Manzoni”, Έτος κατασκευής 1933, Πλατεία Δημοκρατίας, Θεσσαλονίκη

Παραπομπές 

Έλληνες εβραϊκής καταγωγής
Έλληνες αρχιτέκτονες